**Usmeritve za ravnanje s poplavljenimi starejšimi stavbami in objekti kulturne dediščine**

Za sušenje in saniranje stavb po poplavah so na **Gradbenem inštitutu ZRMK** oblikovali **krajše napotke oziroma usmeritve s prvimi ukrepi ob poplavah in jih** [objavili v brošuri Sušenje in sanacija stavb po poplavah.](https://gi-zrmk.si/media/uploads/public/_custom/2023/vodna_ujma_avgust/Sanacije_stavb_po_poplavah_-_splet.pdf)

**Starejše stavbe, med katere sodijo tudi objekti nepremične kulturne dediščine, so praviloma grajene iz tradicionalnih materialov, ki so že po naravi razmeroma odporni proti poplavam in dihajo.**

**Starih zidov in stavbnega pohištva ni mogoče hitro posušiti. Zanje je priporočljivo naravno sušenje z zračenjem. Sušenje s pomočjo naprav za hitro razvlaževanje je uspešno le površinsko, preostala vlaga v stenah in tleh pa se običajno zadrži v konstrukciji in začne se postopen proces propadanja, ki se pogosto pokaže šele čez mesece ali leta, praviloma po prvi zimi. Ta proces je še hujši, če stene in tla neprodušno zapremo s cementnimi, mavčnimi ali podobnimi ometi in oblogami iz umetnega materiala.**

**Ob upoštevanju temperaturnih in zračnih razmer si dodatno pomagamo z uporabo ventilatorjev, s katerimi usmerjamo kroženje zraka, z ogrevanjem v primeru nizkih temperatur in le redko z razvlaževalci, da sušenje ni prehitro. Idealna temperatura za naravno sušenje je med 4 in 18°C. Temperature nad 18°C so idealne za razvoj plesni, pod 4°C pa pride do kristalizacije in posledično razpok ter razpadanja. Idealna vlaga je med 40 in 50 %.**

**Za zaščito sten je priporočljiva uporaba materialov, ki dihajo in omogočajo naravno sušenje, kot so apneni ometi, ilovnate barve itd. - ne samo da dihajo, ampak so tudi odporni na poplave. Omogočajo, da voda prehaja skozi strukturo in jo zapusti, ko se voda umakne, da se hitro in naravno posuši. Apneni ometi in beleži delujejo tudi kot razkužilo.**

**Uporaba raznovrstnih kemičnih načinov sušenja in saniranja pri starih stavbah ni priporočljiva.**

Sanacija je pri dediščini priložnost za odstranitev neustreznih in neoriginalnih materialov in napeljav. Te lahko nadomestimo z materiali, ki so odporni na poškodbe zaradi vode in omogočajo sušenje. Pri tem priporočamo strokovno svetovanje izkušenih gradbenikov in restavratorjev.

Najpogostejše napake pri prehitri in nepremišljeni sanaciji spomeniško zaščitenih stavb je odstranitev in odstranjevanje mokrih lesenih stenskih in talnih oblog ter neselektivno odstranjevanje apnenega ometa s sten.

Če ste v kakršnihkoli dvomih, se [posvetujte z strokovnjaki Zavoda za varstvo kulturne dediščine.](https://www.zvkds.si/sl/kontakt)

Predhodno svetovanje strokovnjakov je nujno ob stenskih poslikavah ali dragocenejših in starejših elementih (na primer parketi, obloge, tapete), pohištvu in predmetih.